Fjöldi fólks mætti fyrir utan húsnæði ríkissáttasemjara í vikunni til að sýna ljósmæðrum samstöðu fyrir samningafund þeirra og ríkisins . Fundurinn var erfiður og lauk honum án niðurstöðu en næsti samningafundur verður ekki fyrr en eftir rúma viku . vísir / eyþór Katrín Sif Sigurgeirsdóttir , formaður samninganefndar Ljósmæðrafélags Íslands , kveðst ekki mega gefa upp hversu mikla launahækkun félagið er að fara fram á í kjaradeilu ljósmæðra við ríkið . Það er þó ljóst að félagið er að fara fram á meiri hækkun en önnur félög BHM fengu fyrr á árinu . Félagsmenn fjórtán aðildarfélaga BHM samþykktu í febrúar kjarasamninga við ríkið sem gilda til 31. mars 2019 . Í samningunum felst samtals 4,21 prósent launahækkun en ljósmæður segja að sú hækkun mæti ekki kröfum þeirra . Ljósmæður voru ein þeirra starfsstétta sem fengu á sig gerðardóm árið 2015 en sá úrskurður rann út þann 31. ágúst í fyrra . Ljósmæður fóru í verkfall í apríl árið 2015 ásamt öðrum aðildarfélögum BHM og Félagi íslenskra hjúkrunarfræðinga . Ríkisstjórnin samþykkti lög á verkfallsaðgerðirnar í júní sama ár og í kjölfarið fylgdi gerðardómur . Segir borðleggjandi að ljósmæður hafi orðið eftir á í launaþróun Spurningin er hvort að kröfur ljósmæðra nú séu ekki einfaldlega það háar að ríkið meti það sem svo að þær ógni stöðugleika á vinnumarkaði . Almennt er það svo að viðsemjendur launafólks vilja síður semja um hærri hækkanir til tiltekins hóps vegna þess að þá fylgi aðrir á eftir með sambærilegar kröfur . Oft er talað um „ höfrungahlaup “ í þessu samhengi og að því fylgi til dæmis verðbólga og hærri vextir . Að sögn Katrínar segist ríkið ekki hafa meira svigrúm til að bjóða þeim neitt umfram það sem önnur félög BHM hafa samið um . Það feli sig á bak við það að slíkur samningur gæti ógnað stöðugleika á vinnumarkaði . „ En það er enginn fótur fyrir því . Það er alveg borðleggjandi að við höfum orðið á eftir í launaþróun . Við erum ekki búnar með nema 17 prósent af þessum SALEK-ramma sem þeir vilja nú fara eftir sjálfir . SALEK-ramminn á að vera til þess að jafna kjör á milli markaða . Við erum svo sannarlega hvergi nærri öðrum stéttum sem eru með svipaða menntun og ábyrgð og eru á almenna markaðnum , “ segir Katrín í samtali við Vísi . Gylfi Arnbjörnsson , forseti ASÍ , og Ragnar Þór Ingólfsson , formaður VR , á blaðamannafundi eftir að ljóst var í febrúar síðastliðnum að kjarasamningum á almennum vinnumarkaði yrði sagt upp . vísir / eyþór Ólga á vinnumarkaði undanfarin misseri Mikil ólga hefur verið á vinnumarkaði undanfarin misseri . Á meðal þess sem mjög hefur verið gagnrýnt eru ákvarðanir kjararáðs um launahækkanir til þeirra opinberu starfsmanna og embættismanna sem undir það heyra . Sem dæmi má nefna að í desember síðastliðnum hækkuðu grunnlaun presta um 26 prósent og heildarlaun biskups um 22 prósent . Þá hækkaði þingfararkaup alþingismanna um tæp 45 prósent í október 2016 . Litlu mátti muna að kjarasamningum á almennum vinnumarkaði yrði sagt upp í febrúar síðastliðnum þar sem margir í forystu verkalýðshreyfingarinnar vildu meina að forsendur kjarasamninga væru brostnar . Eftir að ljóst var að kjarasamningar myndu halda boðaði verkalýðshreyfingin mikla hörku í komandi kjaraviðræðum . Grunnskólakennarar felldu svo nýgerðan kjarasamning á dögunum og þá eiga framhaldsskólakennarar í kjaradeilu við ríkið . Samninganefnd ríkisins fyrir samningafund með ljósmæðrum hjá sáttasemjara í vikunni . vísir / sigurjón Mikil reiði í röðum ljósmæðra og erfiður fundur hjá sáttasemjara Katrín segir að ljósmæður vilji hækkun á grunnlaunum og að þær lækki ekki í launum við það að fara úr starfi hjúkrunarfræðinga í ljósmæðrastarfið , en til að fá starfsréttindi sem ljósmóðir þarf viðkomandi að hafa lokið fjögurra ára námi í hjúkrunarfræði og tveimur árum í ljósmóðurfræðum . Að sögn Katrínar var skerpt á kröfum ljósmæðra eftir aðalfund Ljósmæðrafélagsins þann 24. mars en að alltaf hafi kröfur félagsmanna verið þær að fá leiðréttingu á launaröðuninni . Hún vill ekki meina að kröfur séu óraunhæfar eða of háar . Það voru því aðrar kröfur sem settar voru fram á samningafundi hjá ríkissáttasemjara á þriðjudag . Sá fundur var erfiður og lauk honum án niðurstöðu . Mat ríkissáttasemjari það sem svo að ekki væri tilefni til að funda aftur fyrr en eftir tvær vikur , eða þann 16. apríl næstkomandi . Katrín Sif Sigurgeirsdóttir er formaður samninganefndar ljósmæðra.vísir / eyþór Hækkun grunnlauna númer eitt , tvö og þrjú Samkvæmt tölum frá fjármálaráðuneytinu voru meðallaun ljósmæðra árið 2017 848.224 krónur . Með meðallaunum er átt við heildarlaun með vaktaálagi og vinnu utan hefðbundinnar vinnuviku en þegar horft er til meðaldagvinnulauna ljósmæðra voru þau 573.019 krónur samkvæmt tölum ráðuneytisins . Katrín segir að barátta félagsins nú snúist um að hækka þessi laun , það er grunnlaunin , sem eru á bilinu 430 til 460 þúsund krónur fyrir nýútskrifaða ljósmóður . Að meðaltali lækka ljósmæður um 30 þúsund krónur í launum þegar þær fara úr starfi hjúkrunarfræðings og taka við starfi ljósmóður . „ Einn nemi sem er að útskrifast núna í vor held ég hefur talað um það að hún muni lækka um 100 þúsund krónur í launum . En meðaltalið er 30 þúsund krónur . Flestar eru búnar að vinna í eitt og hálft til tvö ár þegar þær fara í ljósmóðurfræðina og eru þá komnar með 490 til 510 þúsund í laun sem hjúkrunarfræðingar , en ráða sig svo á Landspítalann fyrir 460 þúsund eftir tveggja ára nám . Þetta er eins og lygasaga , “ segir Katrín . Hæstu menntunarkröfur til starfsréttinda innan BHM fyrir utan prófessora Aðspurð hvað ljósmæður séu að fara fram á mikla hækkun á grunnlaunum kveðst Katrín ekki mega fara út í það á meðan samningaviðræður eru í gangi . „ En við erum að fara fram á að okkur verði greitt eins og aðrar stéttir sem eru með sambærilega menntun og ábyrgð á bak við sig , “ segir Katrín en ljósmæður eru með mestu kröfur til starfsréttinda innan BHM , fyrir utan prófessora . Til samanburðar má nefna að meðaldagvinnulaun í BHM voru 607.393 krónur árið 2017 . Sé litið til einstakra félaga innan BHM voru meðaldagvinnulaun félagsmanna í Stéttarfélagi lögfræðinga 649.856 krónur , meðaldagvinnulaun hjá Félagi prófessora við ríkisháskóla voru 845.350 krónur og meðaldagvinnulaun félagsmanna í Dýralæknafélagi Íslands voru 643.944 . Frá mótmælum BHM og Félagi íslenskra hjúkrunarfræðinga fyrir utan Stjórnarráðið í apríl 2015 . Fremst á myndinni sjást þau Þórunn Sveinbjarnardóttir , formaður BHM , og Páll Halldórsson , fyrrverandi formaður BHM . vísir / stefán Heildarlaun ljósmæðra þau næsthæstu innan BHM Um 280 til 300 ljósmæður eru við störf á heilbrigðisstofnunum og heilsugæslum um land allt . Flestar ljósmæður sem starfa á Landspítalanum , og öðrum heilbrigðisstofnunum , eru í vaktavinnu en á fósturgreiningadeild og í mæðravernd sem sinnir áhættumeðgöngum eru ljósmæður á dagvöktum . Þá eru ljósmæður sem starfa á heilsugæslustöðvum eingöngu í dagvinnu . Eins og áður segir eru heildarlaun ljósmæðra umtalsvert hærri en meðaldagvinnulaun þeirra . Þá eru heildarlaun ljósmæðra einnig þau næsthæstu innan BHM samkvæmt tölum fjármálaráðuneytisins ; aðeins prófessorar eru með hærri heildarlaun . Inn í þessa jöfnu verður auðvitað að taka þá staðreynd að vinnufyrirkomulag ljósmæðra er annað en hjá mörgum öðrum félögum innan BHM vegna vaktavinnu . Sé tímakaup ljósmæðra hins vegar reiknað út frá heildarlaunum þeirra í fyrra , miðað við vinnutíma á viku samkvæmt kjarakönnun sem Maskína vann fyrir BHM fyrir árið 2015 , eins og gert var í umræðum á Twitter í vikunni , kemur í ljós að það var 6.445 krónur eða það hæsta innan BHM . Áhugavert . Miðað við þessi gögn eru laun fyrir hverja vinnustund ljósmæðra að meðaltali kr. 6.445 , - , sem er það langhæsta innan BHM , borið saman við tímakaup prófessora sem er 4.423 , lögfræðinga með 4.559 , sálfræðinga með 4.162 og dýralækna með 4.452 . — Jóhannes Stefánsson ( @joistef ) April 5 , 2018 Segir ekki hægt að tala um heildarlaun ljósmæðra og bera þær svo saman við dagvinnustéttir Spurð út í hvað henni finnist um umræðu um laun ljósmæðra á þessum forsendum segir Katrín að þetta sé afbökun . „ Þetta er eins og að bera saman epli og appelsínur . Þú getur boðið hverjum sem er að vinna allan sólarhringinn og alltaf við gríðarlega erfiðar og krefjandi aðstæður , og ætla síðan að bera það saman við manneskju sem fer og vinnur frá átta til fjögur og getur skroppið frá hvenær sem hún vill , það er ekki hægt að bera þetta saman . Þegar verið er að tala um heildarlaun og bera okkur saman við dagvinnustéttir þá færðu aldrei rétta útkomu . “ Þá bendir Katrín einnig á að ekki sé hægt að vinna 100 prósent vinnu á þrískiptum vöktum ( 8 - 16 , 16 - 00 og 00 - 08 ) án þess að brjóta ákvæði kjarasamninga um hvíldartíma tvisvar í viku . Þar af leiðandi séu fæstar ljósmæður í vaktavinnu í 100 prósent starfshlutfalli ; þær sem hafi reynt það hafi brunnið út í starfi á skömmum tíma . Það sé því eitt af baráttumálum ljósmæðra að 32 stunda vinnuvika , það er 80 prósent vinna , verði metin sem 100 prósent vinna . Samninganefnd ljósmæðra fyrir fund með samninganefnd ríkisins hjá sáttasemjara í vikunni.vísir / sigurjón Ljósmæður búnar að fá nóg Greint hefur verið frá því að á þriðja tug ljósmæðra hafi sagt upp á Landspítalann og þá ætla ljósmæðranemar sem útskrifast í vor ekki að sækja um störf á spítalanum vegna lélegra kjara . Svo virðist því sem ljósmæður séu búnar að fá nóg og það er ekki annað að heyra á Katrínu en að staðan sé einmitt þannig . Hún segir að ljósmæður séu orðnar bitrar og langþreyttar og staðan sé einfaldlega hættuleg . „ Þetta eru konur sem eru búnar að segja upp því þær ætla eitthvað annað . Þær eru búnar að fá nóg . Það er svo margt sem spilar inn í . Það er álagið , það eru launin og það er framkoman og þetta vanmat á þessum störfum sem við erum að vinna , “ segir Katrín og bendir á það að staðan sé einnig þannig í þjóðfélaginu að atvinnuleysi sé lítið sem ekkert . Það sé verið að bjóða ljósmæðrum vinnu víða þar sem það vanti hjúkrunarfræðinga og atvinnutilboðin feli gjarnan í sér hærri laun og minna álag . „ Það er undiralda núna og það er eitthvað sem maður hræðist því við erum svo fáar að við getum ekki misst eina einustu . “ Rétt er að taka fram að við vinnslu fréttarinnar var leitað eftir viðbrögðum frá mótaðila ljósmæðra , ríkinu , en hvorki Katrín Jakobsdóttir , forsætisráðherra , né Bjarni Benediktsson , fjármálaráðherra , vildu tjá sig um deiluna þegar eftir því var leitað . Svandís Svavarsdóttir , heilbrigðisráðherra , gaf heldur ekki kost á viðtali og þá náðist ekki í Gunnar Björnsson , formann samninganefndar ríkisins , þar sem hann var upptekinn á fundi . Léleg kjör og mikið álag veldur flótta út stéttinni . Samstöðufundur boðaður á morgun Athugið .